อิออนแย้มศก.ฟื้นดันเบี้ยโต
อิออน โบรกเกอร์ หวังครึ่งปีหลัง เศรษฐกิจฟื้นดันเบี้ยแตะ 2,400 ล้าน พร้อมเปิดตลาดเจาะลูกค้าองค์กร
29 ส.ค. 2559

อิออน โบรกเกอร์ หวังครึ่งปีหลัง เศรษฐกิจฟื้นดันเบี้ยแตะ 2,400 ล้าน พร้อมเปิดตลาดเจาะลูกค้าองค์กร
นายศักรภพน์ ธีวรากร กรรมการผู้จัดการ บริษัท อิออน อินชัวรันส์ เซอร์วิส (ประเทศไทย) เปิดเผยว่า ครึ่งปีแรกที่ผ่านมา บริษัทขายเบี้ยได้ประมาณ 1,000 ล้านบาท แต่คาดว่าในช่วงครึ่งหลังของปียอดขายน่าจะได้มากกว่านี้ ทำให้ตลอดทั้งปีขายเบี้ยได้ประมาณ 2,300-2,400 ล้านบาท เติบโตเล็กน้อยเมื่อเทียบกับปีก่อนที่ขายเบี้ยได้ 2,100 ล้านบาท เนื่องจากคาดว่าครึ่งปีหลังนี้ภาพรวมเศรษฐกิจจะดีขึ้น โดยจุดเด่นยังอยู่ที่การให้ลูกค้าผ่อนชำระ 0% ได้ 10 เดือน ที่เหมาะกับสภาพเศรษฐกิจ
“ตอนนี้เราจะขยายตลาดไปฐานลูกค้าอื่นที่ไม่ใช่ฐานลูกค้าของอิออนให้มากขึ้น เช่น ประกันกลุ่มในองค์กรต่างๆ แต่ฐานลูกค้าจากอิออนก็ยังต้องรักษาไว้ ทั้งกลุ่มรายย่อยและองค์กร โดยกลุ่มลูกค้าจากอิออนเริ่มมีรายได้มากขึ้น จากสมัยก่อนที่มีรายได้เดือนละประมาณ 7,500 บาท แต่ช่วง 2-3 ปีที่ผ่านมา ฐานลูกค้าอิออนมีรายได้มากขึ้นเป็นเดือนละ 2.5 หมื่นบาท” นายศักรภพน์ กล่าว
ทั้งนี้ ช่องทางขายหลักของบริษัทยังมาจากทางโทรศัพท์ หรือเทเลมาร์เก็ตติ้ง และแบบพบหน้าโดยตรงกับลูกค้าเป็นหลัก ซึ่งในส่วนของเทเลมาร์เก็ตติ้งนั้น เริ่มมีแนวโน้มที่ลดลง เหลือสัดส่วนประมาณ 55% จากเดิมที่เคยสูงถึง 80% เนื่องจากฐานลูกค้าเริ่มได้รับการติดต่อทางโทรศัพท์ไปเป็นจำนวนมากแล้ว ขณะเดียวกันช่องทางสาขาที่พบปะหน้ากับลูกค้าโดยตรง เริ่มมีการเติบโตขึ้น จนมีสัดส่วน 28-30% จากเดิมที่มีสัดส่วนน้อยมาก สำหรับช่องทางสาขานั้นถือได้ว่าเป็นตลาดใหม่ของบริษัท ขณะที่สัดส่วนรายได้หลักยังมาจากการประกันวินาศภัย 60% และการประกันชีวิต 40%
อย่างไรก็ตาม ในส่วนของช่องทางขายประกันผ่านออนไลน์นั้น ยังสามารถเติบโตได้อีกมาก เนื่องจากในตลาดมีสัดส่วนประมาณ 2% เท่านั้น ขณะที่ประกันชีวิตยังขายผ่านช่องทางตัวแทนและธนาคารหรือแบงก์แอสชัวรันส์เป็นหลัก ส่วนประกันวินาศภัยก็ขายผ่านช่องทางตัวแทนและบริษัทนายหน้าเป็นหลัก